MTWE 1
Ana Mlungu Ali Jwatuli?
1, 2. Ana ndaŵi syejinji ŵandu akusawusyaga yiwusyo yapi?
ŴANACE akusawusya yiwusyo yejinji. Komboleka kwatagulila yine yakwe mwakupikanika, nambo ndaŵi syejinji akusawusyape kuti, ‘Ligongo cici?’ Ni pakulinga kwajanga akusajendelecelape kuwusya kuti, ‘Nambo ligongo cici?’
2 Cinga ali jwamkulungwa kapena mwanace, nambo wosopewe tukusawusyaga. Komboleka kola yiwusyo payindu yacitulye, yacituwale, soni yacitusume. Kapena mpaka tuliwusyeje yiwusyo yakwamba umi soni yindu yakusogolo. Nambo naga ngatukupata kwanga kwa yiwusyo yeleyi, mpaka tulece kuwungunya kwanga kwakwe.
3. Ligongo cici ŵane akusaganisya kuti yili yangakomboleka kupata kwanga kwa yiwusyo yakusosekwa yakusakolaga?
3 Nambo, ana Baibulo jikusajanga yiwusyo yakusosekwa mnope yatukusawusyaga? Ŵane komboleka kuganisya kuti jikusajangaga, nambo akusayiwona kuti jili jakusawusya mnope kujipikanicisya. Jemanjaji mpaka aganisyeje kuti ŵakwiganya soni acimlongola ŵa dini ni ŵampaka ajanje yiwusyo. Nambo ŵane akusatenda sooni kwiticisya kuti ngakumanyilila kwanga kwa yiwusyo. Ana ŵawojo akuganisya wuli?
4, 5. (a) Ana yiwusyo yakusosekwa yapi yampaka awusye? (b) Ligongo cici akusosekwa kwendelecela kusosasosa kupata kwanga kwakwe?
4 Mwine komboleka kuti akusasaka ali amanyilile kwanga kwa yiwusyo mpela ayi, Ligongo cici ngwete umi? Ana yicindendecela yatuli pacinjiwapo? Ana Mlungu ali jwatuli? Yesu juŵaliji mkwiganya jwakumanyikwa mnope jwatite, “Ajendelecele kuŵenda, ni tacipocela, ajendelecele kusosasosa, ni tacipata, ajendelecele kupoposya, ni tacawugulila.” (Matayo 7:7) Ngakusosekwa kuleka kusosasosa kwanga kwa yiwusyo mpaka ali ajikutile.
5 Naga ‘akwendelecela kusosasosa,’ cacipata kwanga kwa yiwusyo m’Baibulo. (Miyambo 2:1-5) Kwanga kwakwe kuli kwangasawusya kukupikanicisya. Yacacilijiganya m’Baibulomo, yicakamucisya kola umi wakusangalala pandaŵi ajino soni cacikola cembeceyo cambone kusogolo. Kwende tutagulilane ciwusyo cimo caciŵele mkwalagasya ŵandu ŵajinji.
ANA MLUNGU AKUSASAMALA YA M’WEJI KAPENA ALI JWANGALWE?
6. Ana ligongo cici ŵane akusaganisya kuti Mlungu jwangayikosya yakusawusya yawo?
6 Ŵandu ŵajinji akusaganisya kuti Mlungu jwangasamala ya m’weji. Jemanjaji akusaganisya kuti yikaŵe kuti Mlungu akusasamala ya m’weji nikuti cilamboci cikaliji cambone mnope. Ngondo, uŵengani, soni yindu yakutesya canasa yitupile mnope m’cilamboci. Ŵandu akusalaga, akusalwalaga, soni akusawaga. Ni ŵane akusasimongaga kuti, ‘Naga Mlungu akusatusamalila, ligongo cici jwangayilekasya yakusawusya yosopeyi?’
7. (a) Ana acimlongola ŵa dini akusaŵatendekasya catuli ŵandu kuganisya kuti Mlungu ali jwangalwe? (b) Ana mpaka tusimicisye catuli kuti Mlungu jwangatendekasya yindu yakusakala?
7 Ndaŵi sine acimlongola ŵa dini akusiŵatendekasya ŵandu kulupilila kuti Mlungu ali jwangalwe. Naga patendekwe yakusawusya yine yakwe, jemanjaji akusati lili lisosa lya Mlungu. Akusati jwalakwe ŵasacile kuti yeleyo yitendekwe. Jemanjaji pakusala yeleyi, akusaŵa ali mkukulupilila kuti Mlungu ni jwakusatendekasya yakusawusya. Nambo Baibulo jikusajiganya kuti Mlungu jwangatendekasya yakusawusya. Pa Yakobo 1:13 pakusati, “Mundu pakulinjidwa, akasaŵeceta kuti ‘ngulinjidwa ni Mlungu.’ Ligongo Mlungu ngaŵa mkulinjidwa ni yindu yakusakala, soni jwalakwe jwangamlinga jwalijose.” Yeleyi yikugopolela kuti atamose kuti Mlungu Ngakulekasya yakusakala kutendekwa, nambo ngaŵa kuti ni jwakusayitendekasya. (Aŵalanje Yobu 34:10-12.) Kwende tulole cisyasyo panganiji.
8, 9. Ligongo cici mpaka kuŵe kulemwa kuganisya kuti Mlungu ni jwakusatendekasya yakusawusya yetu? Apelece cisyasyo.
8 Aganisye ya mnyamata jwakutama panyumba yalumo ni acinangolo ŵakwe. Babagwe akusamnonyela mnope soni aŵele ali kumkamucisya kutenda yindu yakuŵajilwa. Nambo kaneko mnyamata jula akwajimucila babagwe ŵala ni akutyoka panyumbapo. Kwajawile kula, akutenda yindu yakusakala ni akusimana ni yakusawusya. Ana pelepa, mpaka twajimbe magambo babagwewo ligongo lya yakusakala yayimtendeceleyo soni ligongo lyakuti nganamlekasya mnyamatajo kutyoka panyumbapo? Iyayi! (Luka 15:11-13) Mpela mwayiŵelele ni babaŵa, nombe najo Mlungu jwangalekasya ŵandu ŵasagwile kumjimucila soni kutenda yindu yakusakala. M’yoyo, naga yindu yakusakala yitutendecele, tukaliŵalila kuti Mlungu ngaŵa ni jwatendekasisye yeleyo. Mpaka kuŵe kulemwa kuganisya kuti Mlungu ni jwakutendekasya yakusakala.
9 Pana ligongo lyakupikanika lyalimtendekasisye Mlungu kuti akayilekasyaga yindu yakusakala kutendekwa. Mu Mtwe 11, cacilijiganya yajikusasala Baibulo panganiji. Nambo tuŵeje ŵakusimicisya kuti Mlungu akusatunonyela soni kuti jwalakwe jwangatendekasya yakusawusya yetu. Nambo jwalakwe jika ni jwampaka amasye yakusawusya yetu.—Yesaya 33:2.
10. Ana mpaka tusimicisye catuli kuti Mlungu cacilinganya yindu yosope yajonasile ŵandu ŵakusakala?
10 Kwa Mlungu kwangali cakusakala cilicose. (Yesaya 6:3) Cilicose cakusatendega jwalakwe cikusaŵa cambone. M’yoyo, jwalakwe mpaka tumkulupilileje. Nambo ŵandu nganaŵa mpela Mlungu. Jemanjajaji ndaŵi sine akusatenda yakulemweceka. Atamose jwakulamulila aŵe jwambone catuli, nambo ngaŵa mkupakombola kulinganya yindu yosope yakusajonanga ŵandu ŵakusakala. Pangali mundu jwamacili kupunda Mlungu. Jwalakwe mpaka alinganye soni cacilinganya yindu yosope yajonasile ŵandu ŵakusakala. Jwalakwe cacimasya yakusakala soni ngasiyipagwa mpaka kalakala.—Aŵalanje Salimo 37:9-11.
ANA MLUNGU AKUSAPIKANA WULI PAKWAWONA ŴANDU ALI MKULAGA?
11. Ana Mlungu akusapikana wuli wawojo pakusimana ni yakusawusya?
11 Ana Mlungu akusapikana wuli pakuyiwona yindu yayikutendekwa m’cilamboyi, soni yakusawusya yakusimana nayo wawojo? Baibulo jikusajiganya kuti Mlungu “akusanonyela yakulungamika.” (Salimo 37:28) M’yoyo, yindu yambone soni yakusakala payikutendekwa yikusamkwaya mnope. Cam’ti m’yoyo, jwalakwe yikusampweteka ŵandu pakusimana ni yakusawusya. Baibulo jikusati “yampwetece mumtima” paŵaciweni cilambo cili cigumbele ni yakusakala kalakalako. (Genesis 6:5, 6) Mlungu nganacenga. (Malaki 3:6) Baibulo jikusati Mlungu akusasamala mnope ya wawojo.—Aŵalanje 1 Petulo 5:7.
12, 13. (a) Ana ligongo cici tukusakombolaga kwanonyela, soni kwasamalila ŵane? (b) Ana tukusapikana wuli patukwawona ŵandu ali mkulaga m’cilamboci? (c) Ana cici campaka citusimicisye kuti Mlungu cacityosya yakusawusya yosope soni yindu yangali cilungamo?
12 Baibulo jikusasalasoni kuti Mlungu ŵatupanganyisye m’ciŵanicisyo cakwe. (Genesis 1:26) Yeleyi yigopolela kuti Mlungu ŵatupanganyisye kuti tukoleje ndamo syambone syakwete jwalakwe. M’yoyo naga yikusatupweteka patukwawona ŵandu ŵangalemwa ali mkulaga, Mlungu ni jwayikusampweteka mnope! Ana tukumanyilila catuli yeleyi?
13 Baibulo jikusatujiganya kuti “Mlungu ali cinonyelo.” (1 Yohane 4:8) Mlungu akusatenda cilicose ligongo lya cinonyelo. M’yoyo, m’weji tukusitwanonyela ŵane ligongo lyakuti Mlungu akusatunonyela. Aganicisye ayi: Akakole macili, ana ngamkanamasya yakusawusya yosope soni yindu yangali cilungamo yayili m’cilamboci? Ligongo lyakwanonyela ŵandu, mwangakayicila akayimasisye. Nambi wuli pakwamba Mlungu? Jwalakwe akwete macili, soni ligongo lyakuti akusatunonyela, jwalakwe cacityosya yakusawusya yosope soni yindu yangali cilungamo. Akakayicilaga kuti maloŵe gosope gaŵasasile Mlungu gagali kundanda kwa bukuji gacitendekwa. Nambo kuti yeleyi ayikulupilile, akusosekwa kumanyilila yejinji yakwamba Mlungu.
MLUNGU AKUSAKA KUTI WAWOJO AMMANYILILE
14. Ana lina lya Mlungu ŵani, soni tukusamanyilila catuli kuti tukusosekwa kulikamulicisya masengo?
14 Ana cindu candanda cakusatenda pakusaka kuti mundu jwine aŵe mjawo cikusaŵa cici? Akusamsalila lina lyawo. Nambo ana Mlungu akwete lina? Dini syejinji sikusasala kuti lina lyakwe lili Mlungu kapena Ambuje, nambo gelega nganigaŵa mena gakwe gasyesyene. Gagambile kuŵa mena gakulosya ukumu ŵakwe, mwakulandana ni mena mpela “mwenye” kapena “pulesidenti.” Mlungu atusalile kuti lina lyakwe lili Yehofa. Pa Salimo 83:18 pakusati, “Ŵandu amanyilile kuti wawo, ŵele lina lyawo ni Yehofa, ŵalakwe jika ali Ŵamwinani Mnope ŵakulamulila cilambo cosope capasi.” Ŵakulemba Baibulo ŵakamulicisye masengo lina lisyesyene lya Mlungu pakulilemba m’Baibulo m’malo gamajinji. Yehofa akusaka kuti wawojo amanyilile lina lyakwe soni alikamulicisyeje masengo. Jwalakwe akusiŵasalila lina lyakwe kuti aŵe mjawo.
15. Ana lina lyakuti Yehofa likusagopolela cici?
15 Ngopolelo ja lina lya Mlungu lyakuti Yehofa jili jakusosekwa mnope. Linali likusagopolela kuti Mlungu mpaka akwanilisye cilanga cilicose catesile soni mpaka akwanilisye cakulinga cakwe. Pangali campaka cimlepelekasye. Yehofa jika ni jwakusosekwa kola lina lyeleli. *
16, 17. Ana mena aga gakusagopolela cici (a) “Jwamaciligosope”? (b) “Mwenye jwandaŵi syosope”? (c) “Mkupanganya”?
16 Mpela mwatuŵalasile mundime sya munyumamu, pakwamba ya Yehofa, pa Salimo 83:18 pakusati, “Ŵalakwe jika ali Ŵamwinani Mnope.” Nambosoni lilemba lya Ciunukuko 15:3 likusati, “Masengo gawo gali gekulungwa soni gakusimonjesya, wawo Yehofa Mlungu Jwamaciligosope. Matala gawo gali gakulungamika soni gausyesyene, Mwenye jwandaŵi syosope.” Ana lina lyakuti “Jwamaciligosope” likusagopolela cici? Likusagopolela kuti Yehofa ni jwakwete macili mnope kupunda jwalijose payakupanganyikwa yakwe yosope. Lina lyakuti “Mwenye jwandaŵi syosope” likusagopolela kuti jwalakwe aŵele cijumi kwandaŵi syosope. Pa Salimo 90:2 pakusasala kuti jwalakwe jwapali kutandila kalakala mpaka kalakala. Yeleyitu yili yakusimonjesya, ngati m’yoyo?
17 Yehofape ni jwali Mkupanganya. Pa Ciunukuko 4:11 pakusati, “Wawo ali ŵakuŵajilwa Yehofa Mlungu jwetu kupocela lumbili ni ucimbicimbi soni macili, ligongo ŵapanganyisye yosope, soni ligongo lyakusaka kwawo yapali soni ŵayipanganyisye.” Kutandila malayika, ndondwa sya kwinani mpaka cisogosi ca yitela soni somba sya m’nyasa, ni yosope yampaka ayiganicisye ŵayipanganyisye ali Yehofa.
ANA MPAKA YIKOMBOLECE KUTI YEHOFA AŴE MJAWO?
18. (a) Ligongo cici ŵandu ŵane akusaganisya kuti Mlungu ngaŵa mkuŵa mjawo? (b) Ana Baibulo jikusasala yatuli pangani jeleji?
18 Ŵandu ŵane paŵalasile yakwamba ndamo syambone sya Yehofa, woga ukusiŵakamula soni akusaganisya kuti, ‘Mlungu ali jwamacili mnope, jwapenani mnope, soni akusatamaga kwakutalika mnope, ana mpaka yikombolece catuli kuti asamaleje ya une?’ Nambo ana Mlungu akusasakaga tum’woneje camti m’yoyo? Iyayi. Yehofa akusaka kuti aŵe mjetu. Baibulo jikusati Mlungu “nganaŵa kwakutalicila ni mundu jwalijose.” (Masengo 17:27) Mlungu akusasaka kuti tuŵe najo paunasi, soni akusatusimicisya kuti jwalakwe ‘cacituŵandicila.’—Yakobo 4:8.
19. (a) Ana mpaka atende cici kuti aŵe mjakwe jwa Mlungu? (b) Ana ndamo syapi sya Yehofa syakusasinonyela mnope?
19 Nambo, ana mpaka atende cici kuti Mlungu aŵe mjawo? Yesu ŵatite, “Pakuti umi wangamala caciwupata pakulijiganya ni kumanyilila ya ŵalakwe, Mlungu jwakuwona, soni ya Yesu Klistu jwele wawojo ŵamtumile.” Ajendelecele kulijiganya, pelepo ni pacacimmanyilila Yehofa ni Yesu, soni ni pacaciwupata umi wangamala. Mwambone, tulijiganyisye kuti “Mlungu ali cinonyelo.” (1 Yohane 4:16) Nambo jwalakwe akwete ndamo syambone syejinji. Baibulo jikusatusalila kuti Yehofa ali “jwacanasa, jwangatumbila citema, jwacinonyelo cisyesyene soni jwa usyesyene.” (Eksodo 34:6) Yehofa ali ‘jwambone soni jwakoseka kululucila.’ (Salimo 86:5) Mlungu ali jwakuwusimana mtima soni jwakulupicika. (2 Petulo 3:9; Ciunukuko 15:4) Cacilijiganya yejinji yakwamba ndamo syakwe syambonesi pakuŵalanga yakwamba jwalakwe m’Baibulo.
20-22. (a) Ana mpaka aŵe catuli paunasi ni Mlungu jwakuti ngakum’wona? (b) Ana mpaka atende cici naga ŵane akusaka kuti wawojo alece kulijiganya Baibulo?
20 Ana mundu mpaka aŵe catuli paunasi ni Mlungu jwakuti ngakum’wona? (Yohane 1:18; 4:24; 1 Timoteo 1:17) Patukulijiganya ya Yehofa m’Baibulo ni patukusammanyilila cenene mpela mundu jusyesyene. (Salimo 27:4; Aloma 1:20) Pakulijiganya yejinji ya Yehofa, ni pacacimnonyela mnope soni pacaciŵa paunasi mnope ni jwalakwe.
21 Cacipikanicisya kuti Yehofa ali Atati ŵawo. (Matayo 6:9) Jwalakwe jwatupele umi, soni akusatusosela umi wambone. Yeleyi ni yampaka atende mtati jwacinonyelo kwa ŵanace ŵakwe. (Salimo 36:9) Baibulo jikusajiganya kuti wawojo komboleka kuŵa mjawo jwa Yehofa. (Yakobo 2:23) Agambe ganisya, Yehofa Mkupanganya jwa cilambo cosope akusaka kuti wawojo aŵe mjakwe!
22 Ŵandu ŵane mpaka asacilileje kwalekasya kulijiganya Baibulo. Jemanjaji mpaka atende yeleyi pakogopa kuti wawojo calece dini jawo. Nambo akakunda kuti mundu jwalijose ŵalekasye kuŵa mjakwe jwa Yehofa. Jwalakwe ali mjawo jwapamtima kupunda jwalijose.
23, 24. (a) Ligongo cici akusosekwa kwendelecela kuwusya yiwusyo? (b) Ana mu mtwe wakuyicisya tucitagulilana yatuli?
23 Pakulijiganya Baibulo mpaka papagwe yindu yine yampaka yasawusyeje kuyipikanicisya. Akatenda sooni kuwusya yiwusyo soni kuŵenda cikamucisyo. Yesu ŵasasile kuti tukusosekwa kuŵa ŵakulinandiya mpela ŵanace. (Matayo 18:2-4) Ŵanace akusawusya yiwusyo yejinji. Mlungu ali jwakusacilila kwakamucisya kupata kwanga kwa yiwusyo yawo. M’yoyo, alijiganye Baibulo mwakusamala kuti asimicisye naga yakulijiganyayo yili usyesyene.—Aŵalanje Masengo 17:11.
24 Litala lyambone lyampaka alijiganye yakwamba Yehofa lili kulijiganya Baibulo. Mu mtwe ŵakuyicisya, cacimanyilila ligongo lyakwe Baibulo jili buku jakulekangana ni buku jine jilijose.
^ ndime 15 Naga Baibulo jawo jangali lina lyakuti Yehofa kapena akusaka kumanyilila yejinji yakwamba gopolela soni kakolanje ka lina lya Mlungu, alole Maloŵe gakumbesi 1
kam_Latn nya_Latn cjk_Latn tum_Latn nya_Latn tum_Latn tum_Latn bem_Latn bem_Latn nya_Latn nya_Latn nya_Latn tum_Latn nya_Latn tum_Latn tum_Latn tum_Latn tum_Latn nya_Latn tum_Latn nya_Latn tum_Latn tum_Latn tum_Latn nya_Latn nya_Latn nya_Latn nya_Latn nya_Latn nya_Latn nya_Latn nso_Latn tum_Latn tum_Latn tum_Latn nya_Latn nya_Latn nya_Latn tum_Latn tum_Latn tum_Latn tum_Latn tum_Latn cjk_Latn tum_Latn tum_Latn nya_Latn